see english below

––––––––––––––––––––––

versenykiírás

**Rendhagyó 38. Online 5vös 5km nemzetközi futóverseny**

BEFS 5 km-es online bajnokság 2020 nyári forduló

A versenyről:

Az 5vös 5km futóverseny éppen 20 éve, 2000. május 11-én indult útjára az Eötvös egyetem akkor felépült új épületeit körül járva. Az egyetemi kampuszon félévenként megrendezett verseny célja az egyetemi polgárok, továbbá a környéken élők és dolgozók megmozgatása – a kezdők számára egy elérhető kihívás, a rendszeresen futóknak pedig felkészültségük felmérésének biztosítása, egyben a közös futás ünnepe.

Idén tavasszal a járványhelyzet miatt a szokásos eseményt nem lehetett megtartani, ezért a korlátozások lazításával, de még mindig elkerülve a tömeges együttlétet, egy egyénileg teljesíthető, online rögzített, virtuális verseny jött létre, a kimaradt sportélmény bepótlására.

Az online versenyben való részvételre – jellegéből adódóan – közel egy hét, egészen pontosan 5 nap, 5 óra és 5 perc áll rendelkezésre. A kültéren futók GPS-es eszközzel rögzíthetik a futásukat, ezzel lehet majd igazolni a teljesítést, de kivételesen teremben, futópadon is teljesíthető a verseny.

A futás végén az eredményeket a nevezéssel együtt lehet beküldeni, csatolva egy képet (fényképet a futópad kijelzőjéről, a sportóráról vagy képernyőképet a telefonos alkalmazásról), amely tartalmazza a futott távot (méter), a futás idejét (perc, másodperc) és a befutás időpontját (nap, óra, perc).\*

A verseny része a HÖOK-MEFS „MozduljRá!” SportPont Programjának (#egyetemisport).

*(\* Ha a mérést végző eszközön nincs, vagy egyszerre nem látható a táv+idő mellett a dátum is, úgy a fotón a futópad vagy a stopper kijelzője mellé a mobil képernyője mutathatja a rögzítés (befutás) időpontját.)*

**Általános adatok**

A verseny időpontja:

2020. június 19. du. 5:05 – 24. este 10:10

A verseny helyszíne:

Bárhol! Akár a szabadban, akár futópadon is teljesíthető a táv. Szeretnénk viszont kérni, hogy a testi kontaktust kerüljétek el, tartsátok be a 1,5 méteres védőtávolságot és tegyetek meg minden tőletek telhetőt a higiénikus sportolás érdekében.

A verseny akár a hagyományos helyszínen is lefutható, az alábbi honlapon elérhető leírást követve:

<http://saman.web.elte.hu/5vos5/>

Ezt a weboldalt nem a verseny szervezői üzemeltetik, így a teljesítésről ugyanúgy szükséges kép feltöltése!

**Nevezés és feltöltés**

Nevezési és feltöltési időszak:

 Kezdete: 2020. június 19. 17:05

 Vége: 2020. június 24. 22:10

Nevezés és feltöltés módja:

**Csak online** lehet a versenyre nevezni, a <http://eotvos5.elte.hu> honlapon található űrlap kitöltésével.

A nevezéssel együtt a futást igazoló feltöltést is meg kell tenni, az időben lefutott, de későn beküldött eredményeket nem áll módunkban elfogadni.

Az űrlap részei:

* személyes adatok,
* kategóriákhoz szükséges információk,
* feltöltés (képek).

Nevezési díj:

A verseny **ingyenes!**

**Kategóriák és díjazás**

**Egyéni általános kategóriák**

Abszolút kategória

Minden induló ide tartozik, az abszolút időeredményükkel. Díjazás: oklevél 1-3. ffi/női.

Budapesti hallgató

Minden budapesti egyetem és főiskola hallgatója (doktorandusz is), ennek a kategóriának az eredménye egyben a BEFS online bajnokság tavaszi fordulójának eredménye is. Díjazás: oklevél 1-3. ffi/női.

Intézményi hallgatói házibajnokságok (BCE/BGE/BME/EDUTUS/KRE/ÓE/PPKE/SE/TE/…)

Mindazon egyetemek és főiskolák hallgatói, ahonnan legalább 25 fő benevezett. Díjazás: oklevél 1-3. ffi/női.

Intézményi oktatói-dolgozói házibajnokságok (BCE/BGE/BME/EDUTUS/KRE/ÓE/PPKE/SE/TE/…)

Mindazon egyetemek és főiskolák alkalmazottai, ahonnan legalább 25 fő benevezett. Díjazás: oklevél 1-3. ffi/női.

Közoktatási (U20 általános- és középiskolás)

Mindazok a tanulók, akik 2001-ben vagy utána születtek. Díjazás: oklevél 1-3. ffi/női.

Szenior (Az ELTE Sport Kft. felajánlásával)

Mindazok a résztvevők, akik 1980-ban, vagy előtte születtek. Díjazás: oklevél 1-3. ffi/női, valamint az ELTE Sport Kft. különdíjai.

Céges házibajnokságok (cégek, egyesületek, klubok)

Mindazon szervezetek indulói, ahonnan legalább 25 fő benevezett. Díjazás: oklevél 1-3. ffi/női.

**Csoportos általános kategóriák**

Legsportosabb Cég, Csapat

A céges/egyesületi csapattagsággal nevezett és a távot 40 percen belül teljesítő résztvevők száma alapján állítjuk sorrendbe a cégeket/csoportokat. Díjazás: az első helyezett oklevelet kap.

Legsportosabb Középiskola

A középiskolai csapattagsággal nevezett és a távot 40 percen belül teljesítő résztvevők száma alapján állítjuk sorrendbe a középiskolákat. Díjazás: az első helyezett oklevelet kap.

**ELTE-s speciális kategóriák**

ELTE hallgató

Minden ELTE-s hallgatók (doktoranduszok kivételével). Díjazás: oklevél 1-3. ffi/női.

ELTE doktorandusz

Mindazon ELTE-s doktorandusz hallgatók és doktorjelöltek, akik nevezéskor megadják ELTE-s szervezeti egységük nevét. Díjazás: oklevél 1-3. ffi/női.

ELTE oktató, dolgozó

Valamennyi, az ELTE-n közalkalmazotti státuszban vagy vendégoktatóként, kutatóként foglalkoztatott oktató és dolgozó (a doktorjelöltek kivételével), akik nevezéskor megadják ELTE-s szervezeti egységük nevét. Díjazás: oklevél 1-3. ffi/női.

ELTE Alumni

Az ELTE-n oklevelet szerzett és a kategóriát megjelölő futók. Díjazás: 1-3. ffi/női.

Legsportosabb ELTE-s Család

A verseny hagyományainak megfelelően ez egy olyan „szülő + gyermek” kategória, ahol az egyikük ELTE közalkalmazott vagy ELTE hallgató kell legyen. A család tagjainak egyénileg kell nevezni és egyben jelentkezni azonos családi csapatnévvel (vezetéknév+család, pl. „Kovács-család”). A család két tagjának (szülő+gyerek) futásidejét átlagolva alakul ki a sorrend. Díjazás: az első helyezett oklevelet kap.

Legsportosabb ELTE-s Tanszék

Az ELTE doktoranduszok és alkalmazottak (oktatók, kutatók, dolgozók) által kötelezően megjelölt szervezeti egységek indulói közül a célba 40 percen belül beérkezett versenyzők száma alapján állítjuk sorrendbe a tanszékeket. Holtverseny esetén a jobb összesített időeredmény dönt. Díjazás: Az első helyezett oklevelet kap.

Legsportosabb ELTE Kar

Az ELTE hallgatók, doktoranduszok és alkalmazottak által kötelezően megjelölt karok indulói közül a célba 40 percen belül beérkezett versenyzők száma alapján állítjuk sorrendbe a karokat. Díjazás: „Legsportosabb Kar – 5vös 5km” feliratú vándorserleg az elsőnek, oklevél az 1–3. helyezettnek.

**További részletek**

Garantált szolgáltatások:

- Felkészülési programok

- Videón elérhető BEAC-bemelegítés

- Abszolút rangsor rendszeres közlése a feltöltési időszakban

- Névre szóló virtuális emléklap mindenkinek

- Részletes eredménylista kategóriánként

- Névre szóló virtuális oklevél a helyezést elérőknek

Különdíjak:

- Az első 100 feltöltőnek „Eötvös 100 emlékpóló” (a Polythlon - Sashegyi Gepárdok felajánlásával)

- Legjobb szelfi

- Senior kategóriában az ELTE Sport Kft. felajánlásai

Tombola:

A tombolán való részvételhez szükséges feltölteni a nevezés mellé egy, a futás végén készített szelfit. A tombolák sorsolására a verseny végét követően kerül sor. A nyeremények átvételének módjáról a facebook eseménynél tájékozódhattok, illetve emailben is felvesszük a nyertesekkel a kapcsolatot.

Hagyományőrző jelleggel az előző versenyek pályaleírása:

A pálya 3 körből áll.

(1) A rajt az Északi és a Déli épület között, a lezárt parkolóban. A pálya a Pázmány Péter sétány parkolóbeli szervizútján kezdődik, az Északi Tömb mellett fut tovább északnak, majd a sorompó után balra, a Magyar Tudósok Körútján halad a Déli Tömb felé, annak megkerülésével a Pázmány Péter sétány kerékpárútján ismét északra.

(2) Az Északi Tömb utáni parkoló előtt ismét közvetlenül balra a Magyar Tudósok körútra a jobb oldali széles járdára, majd ezen végig a Warga László utcáig, ahol (a Kocka Büfénél) jobbra kanyarodik a mezőny. Itt egyenesen a Bogdánfy Ödön utcáig, ahol balra kell fordulni. A járdán végig a Bogdánfy Ödön utcán egészen a Neumann János útig, ahol balra visz az út (járdán) a Neumann János úton a járdán végig a Pázmány Péter sétányig, ahol balra kell fordulni. A Magyar Tudósok körútjára balra rákanyarodva, annak bal oldali járdáján haladva egészen a fordító pontig kell futni.

(3) A fordító a Mindenszentek Temploma közelében lesz, és ott 180°-ot fordulva a túloldali (Duna felőli) járdán kell visszafutni a Magyar Tudósok körútján az Informatika épület mellett a Déli Tömbig (az első kis-körrel mostantól azonos pályán). A Déli Tömb sorompójánál balra be a parkolóba, majd az ELTE parkolón keresztül érkezés az északi és déli tömb közötti parkolóban (az 5vös5 téren) elhelyezkedő (a rajtkapuval azonos) célba!

További információ:

Részletek a <http://eotvos5.elte.hu> honlapon,

a Facebook-oldalon (<https://www.fb.com/5vos5km>),

illetve a [www.fb.com/events/2763989400553211/](http://www.fb.com/events/2763989400553211/) facebook eseménynél.

Elérhetőség:

info@eotvos5.elte.hu

A rendezvény támogatói:

Budapesti Egyetemi - Főiskolai Sportszövetség (BEFS)

ELTE Atomfizikai Tanszék

ELTE-BEAC

ELTE EHÖK

ELTE Online

ELTE Sport Kft.

ELTE Sportiroda

ELTE TTK

ELTE TTK Hallgatói Önkormányzat

ELTEVízió

Fair Timing

Hallgatói Önkormányzatok Országos Konferenciája (HÖOK)

Magyar Egyetemi - Főiskolai Sportszövetség (MEFS)

Mindsystem Kft.

Vitalistab Csoport

Rendező:

ELTE TTK

ELTE TTK Hallgatói Alapítvány

Polythlon ETK - Sashegyi Gepárdok